CELEX: 62014TN0770
Language: fi
Date: 2014-11-21 00:00:00
Title: Asia T-770/14: Kanne 21.11.2014 – Italia v. komissio

26.1.2015   
            
            
               FI
            
            
               Euroopan unionin virallinen lehti
            
            
               C 26/39
            
         Kanne 21.11.2014 – Italia v. komissio
   (Asia T-770/14)
   (2015/C 026/50)
   Oikeudenkäyntikieli: italia
   
      Asianosaiset
   
   
      Kantaja: Italia (asiamiehet: avvcato dello Stato P. Gentili ja G. Palmieri)
   
      Vastaaja: Euroopan komissio
   
      Vaatimukset
   
   Kantaja vaatii, että unionin yleinen tuomioistuin
   
               —
            
            
               kumoaa 11.9.2014 laaditun asiakirjan Ref Ares (2014) 2975571, jolla Euroopan komissio ilmoitti Italian tasavallalle siitä, että 31.12.2013 alkaen luovutaan automaattisesti Italian ja Maltan väliseen rajat ylittävään yhteistoimintaohjelmaan 2007–2013 liittyviin EAKRin maksusitoumuksiin perustuvista varoista, ja hyväksyy pääasian ratkaisevana tuomioistuimena kuluvaatimuksen ja asiassa kyseessä olevat maksuvaatimukset.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa neljään kanneperusteeseen.
   
               1)
            
            
               Ensimmäinen kanneperuste koskee SEUT 296 artiklan 2 kohdassa tarkoitetun perusteluvelvollisen laiminlyöntiä.
               
                           —
                        
                        
                           Komissio on riidanalaisessa päätöksessään, johon on otettu pelkkä toteamus siitä, että muutoksesta 31.12.2012 tehdyn päätöksen otsikossa ollut virhe ei millään tavoin vaikuttanut päätöksen varsinaiseen sisältöön ja ohjelman toimeenpanoon, jättänyt ottamatta huomioon merkityksen, joka on sillä, että Corte dei conti tarkastaa etukäteen Regionen tekemät kulupäätökset, ja sillä, että oikaisupäätöksen julistamisen ja sen täytäntöönpanon välillä kuluu neljä kuukautta ilman että olisi mahdollista saada tietää sen syistä ja sillä, että tämä saattaa synnyttää epäilyksen siitä, että suoritettava oikaisu on määrältään suurempi kuin päätöksessä julistettu, 31.12.2012 annetun päätöksen otsikkoon rajoitettu määrä, ja että Corte dei conti on vahvistanut, että Regionen päätös pidättäytyä maksusitoumuksista ennen kuin sillä on ollut virallinen tieto oikaisusta (28.3.2013), oli asianmukainen, kun taas komissio antaa ymmärtää, että ratkaisu olisi ollut epäasianmukainen.
                        
                     
         
               2)
            
            
               Toinen kanneperuste koskee rakennerahastojen hallinnossa noudatettavan kumppanuusperiaatteen ja jäsenvaltioiden ja unionin toimielinten välisen yhteistyön periaatteen loukkaamista sekä jäsenvaltioiden perustuslaillisen rakenteen ja identiteetin kunnioittamatta jättämistä.
               
                           —
                        
                        
                           Komissio on laiminlyönyt velvollisuutensa toimia yhteistyössä jäsenvaltion kanssa, jotta tämä kykenisi panemaan toimeen toimintaohjelman mahdollisimman tehokkaasti ja viivästyksittä. Se on syyllistynyt tähän sivuuttamalla muun muassa kansallisen talouden tarkastuksen asettamat menettelylliset vaatimukset – erityisesti Corte dei contin osuuden – joita kyseessä olevan jäsenvaltion oli noudatettava.
                        
                     
         
               3)
            
            
               Kolmas kanneperuste koskee Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä sekä asetuksen (EY) N:o 1260/1999 kumoamisesta 11.7.2006 annetun neuvoston asetuksen (EY) N:o 1083/2006 96 artiklan c alakohdan rikkomista.
               
                           —
                        
                        
                           Pääasiassa kyseessä oleva tilanne on johtunut ylivoimaisesta esteestä, joka teki mahdottomaksi sen, että maksuvaatimus muutoksesta tehdyssä päätöksessä tarkoitettuihin hankkeisiin olisi kyetty esittämään. Tällä tavoin komission alun perin päätöksen tiedoksi antamisessa tekemä virhe, lupaus, joka oli annettu välittömästi vain otsikon pikaisen korjaamisen jälkeen ja neljä kuukautta kestänyt hiljaisuus ovat saaneet ajattelemaan, että kyseessä on muitakin huomattavasti suurempia virheitä, jotka olisi korjattava, ja estäneet täysin kansallisia viranomaisia jatkamasta hankkeiden hallinnointia maksuvaatimukseen saakka.
                        
                     
         
               4)
            
            
               Neljäs ja viimeinen kanneperuste koskee suhteellisuusperiaatteen loukkaamista.